У Вікіпедыі ёсць артыкулы пра іншых асоб з прозвішчам Бурачэўскі.
**Павел Паўлавіч Бурачэўскі** (20.9(2.10).1898, в. Даманава, Вілейскі павет Віленская губерня, цяпер Вілейскі раён, Мінская вобласць — 24.11.1937, Мінск, НКУС), дзяржаўны дзеяч БССР, муж Ксеніі Бурачэўскай і бацька Тамары Бурачэўскай.

Біяграфія
---------

З беларускай сялянскай сям’і. Працоўную дзейнасць пачаў у 13 гадоў. Летам пасвіў жывёлу, а зімой працаваў на чыгунцы і лесараспрацоўках. У 1915 апынуўся ў Петраградзе. Працаваў на чыгуначным вакзале, вечарамі на працягу 2,5 гадоў вучыўся на агульнаадукацыйных курсах. У 1916—17 удзельнічаў у забастоўках, дэманстрацыях, ліпеньскіх і кастрычніцкіх падзеях 1917, выконваў даручэнні бальшавіцкай партыі.

Са снежня 1917 справавод у Петраградскім камісарыяце па ліквідацыі судовых органаў, затым у натарыяльным архіве Петраградскага акруговага суда.

З лістапада 1918 на Заходнім фронце. Пасля адступлення войск Кайзераўскай Германіі інструктар-арганізатар па аднаўленні савецкай улады ў Полацкім, Ашмянскім і Вілейскім паветах.

З мая 1919 у палітаддзеле 16-й арміі. Удзельнічаў у баях супраць палякаў, быў захоплены ў палон. Легіянеры прыгаварылі Бурачэўскага да расстрэлу, але яму пашчасціла ўцячы. Устанавіў сувязі з агентурным аддзелам Палітупраўлення Заходняга фронта. У красавіку 1920 у партызанскім атрадзе, які дзейнічаў супраць польскіх захопнікаў, затым на падпольнай рабоце за лініяй фронту, на акупаванай тэрыторыі.

З верасня 1920 на партыйнай і савецкай рабоце ў Ігуменскім павеце (цяпер Чэрвеньскі раён), у кааператыўных органах у Пухавічах і Мар’інай Горцы. У сакавіку 1924 у Полацкім акруговым спажыўсаюзе, затым старшыня Барысаўскага акрспажыўсаюза, у Белкаапсаюзе ў Мінску, у спажывецкай кааперацыі ў Оршы і Магілёве. З 1932 у ЦК КП(б)Б, загадчык сектара (аддзела) рабочага забеспячэння. З 1933 у Дрысе сакратар райкама партыі, з лютага 1935 першы сакратар Дрысенскага РК КП(б)Б. У тым жа годзе пераведзены ў ЦК Кампартыі Беларусі і прызначаны загадчыкам аддзела савецкага гандлю.

З лютага 1936 наркам аховы здароўя БССР.

Арышт
-----

Арыштаваны 26.7.1937. У сувязі з арыштам выключаны з ЦК КП(б) Беларусі і з партыі. 24.11.1937 тройкай НКВД асуджаны «як член права-трацкісцкай тэрарыстычнай арганізацыі, які праводзіў шкодніцкую работу ў наркамаце аховы здароўя БССР» да ВМП. Расстраляны. Рэабілітаваны 6.4.1957 ваеннай калегіяй Вярхоўнага суда БССР. Асабовая справа Б. № 10727-с захоўваецца ў архіве КДБ Беларусі.

Сям’я
-----

Быў жанаты, гадаваў дваіх дзяцей.

Зноскі
------

1. 1 2 3 4 5 6 7 8 9  БУРАЧЭЎСКІ Павел Паўлавіч

Літаратура
----------

* Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). / Укладальнік Л. У. Маракоў.

| ⛭Кіраўнікі аховы здароўя Беларусі |
| --- |
| Наркамы аховы здароўя БССР | 
* Ілья Пузыроў (1919, 1919—1920)
* Сямён Камінскі (1920)
* Сцяпан Балкавец (1920—1921)
* Аляксандр Сянкевіч (1921—1922)
* Мар’ян Стакоўскі (1922—1924)
* Міхаіл Барсукоў (1924—1930)
* Саламон Цынцыпер (1930—1933)
* Рыгор Шпектараў (1933)
* Іван Сурта (1933—1936)
* Павел Бурачэўскі (1936—1937)
* Кузьма Кісялёў (1937—1938)
* Іван Новікаў (1938—1940)
* Міхаіл Кавалёнак (1940—1946)

 |
| Міністры аховы здароўя БССР | 
* Міхаіл Кавалёнак (1946—1948)
* Іван Інсараў (1948—1966)
* Мікалай Саўчанка (1966—1987)
* Уладзімір Улашчык (1987—1990)
* Васіль Казакоў (1990—1991)

 |
| Міністры аховы здароўя РБ | 
* Васіль Казакоў (1991—1994)
* Інэса Драбышэўская (1994—1997)
* Ігар Зелянкевіч (1997—2001)
* Уладзіслаў Астапенка (2001—2002)
* Людміла Пастаялка (2002—2005)
* Віктар Рудэнка (2005—2006, в. а.)
* Васіль Жарко (2006—2016)
* Валерый Малашка (2017—2019)
* Уладзімір Каранік (2019—2020)
* Дзмітрый Піневіч (з 2020)

 |